Lucrări de asfaltare pe podul Giurgiu – Ruse. Traficul se va desfăşura pe o singură bandă
Data publicării:
Reprezentanţii Inspectoratului Poliţiei de Frontieră Giurgiu au anunţat, miercuri, că vor fi realizate lucrări de asfaltare pe partea bulgărească a ”Podului Prieteniei” din PTF Giurgiu – Ruse, iar traficul se va desfăşura alternativ, pe o singură bandă.
”Inspectoratul Teritorial al Poliţiei de Frontieră Giurgiu vă informează cu privire la faptul că autorităţile bulgare efectuează lucrări de asfaltare pe Podul dintre Ruse şi Giurgiu, pe partea de pod pe care o au în administrare. Traficul se desfăşoară alternativ, pe o singură bandă, fiind dirijat”, au anunţat, miercuri, reprezentanţii Poliţiei de Frontieră Giurgiu.
Aceştia au precizat că nu au fpst informaţi cu privire la durata lucrărilor, scrie News.ro
Poliţia de Frontieră a luat toate măsurile pentru asigurarea unui trafic fluent prin punctul de trecere, având în vedere că traficul prin PTF Giurgiu se va desfăşura cu dificultate.
Poliţiştii de frontieră recomandă şoferilor mijloacelor de transport să utilizeze şi celelalte puncte de trecere de la graniţa cu Bulgaria precum şi consultarea aplicaţiei Trafic on-line, disponibilă pe site-ul Poliţiei de Frontieră –www.politiadefrontiera.ro, care prezintă o medie a timpilor de aşteptare în punctele rutiere de trecere a frontierei pentru anumite intervale de timp.